Vaselin

Vaselin (latin, vaselinum) er en salveaktig blanding av hydrokarboner. 
Det finnes to typer vaselin: gul vaselin, Vaselinum flavum og hvit vaselin, Vaselinum album.
Vaselin er en ensartet bløt gjennomskinnelig masse uten eller nesten uten lukt og smak. Den er nesten uoppløselig i vann og meget tungt oppløselig i sterk spiritus. Den er blandbar i alle forhold med de fleste eteriske og fete oljer.
Vaselin som varemerke ble registrert i 1905 for et petroleumsprodukt (petroleumsgelé), en mikrokrystallinsk petroleumsvoks blandet med olje.

Historie

Etter funn av råolje i Titusville i 1859, Pennsylvania, USA, utviklet den engelskfødte kjemikeren Robert Chesebrough i 1860 produktet Vaseline, startet produksjon i 1870 og patenterte det i 1872 (U.S. Patent 127,568). 
Ordet Vaseline ble registrerte som varemerke i 1905 og produktet ble fremstilt av Chesebrough-Ponds, som inngikk i Unilever-konsernet i  1987.
Vaselin blandet med et rødt pigment var ofte inkludert i førstehjelpsskrinet til livbåter under andre verdenskrig, som solkrem og for å beskytte sår mot bakterier og saltvann.

Bruksområde

Vaselin brukes som salvegrunnlag i galenisk farmasi og i parfymeindustrien.
En blanding av vaselin, klorheksidin og antibiotika blir ofte brukt mot mindre infeksjoner i huden.
American Academy of Dermatology anbefaler at man holder sår og mindre skader i huden fuktig med vaselin, for å forhindre arr, det kan også fremskynde produksjonen av ny hud. -Bør ikke brukes som førstehjelp ved brannsår. 
Vaselin kan brukes til å redusere friksjon mellom hud og klær og blir ofte brukt av løpere til å beskytte brystvortene mot gnagsår ved bruk av løstsittende t-skjorte, i skrittet hos syklister og brytere, for å forhindre gnagsår/redusere utviklingen av eksisterende gnagsår på bena ved fjell/ski og lengre gåturer og for å beskytte huden i ansiktet mot kulde.
Vaselin kan også brukes til smøring av bevegelige mekaniske deler, som for eksempel på sykler, våpen og verktøy.
I industrien, som et belegg til å beskytte elektriske komponenter som  kretskort på maritimt utstyr, metaller utsatt for korrosjon mot fuktighet.
Som smøring/olje for å mette og beskytte trevirke, smøre lær/skinn (f.eks ridesaler, belter, støvler..)

Vasking/Fjerning av vaselin

Vaselin kan være vanskelig å fjerne da det er inert mot de fleste husholdningsprodukter og at det ofte etterlater et belegg ved mekanisk fjerning.
Det er ikke løselig i vann eller såpe, men kan løses i malingtynnere som toluen (lynol) og aceton. Aceton er kjent for å løse opp plastiske forbindelser, og bør derfor ikke brukes til å vaske vaselin av plastikk.
Vaselin er svakt løselig i alkoholer som isopropanol, som er mildere mot huden, mindre giftig ved innånding og inert mot de fleste plastiske forbindelser.
Vaselin er svakt løselig i tynnere oljer som oliven og rapsolje, man kan derfor tynne vaselin i slike oljer for å gjøre den lettere løselig i alkalisalter (såpe).

Forsiktighetsregler

Opprinnelig ble vaselin brukt til behandling av brannsår, men en fraråder nå bruk på alle typer forbrenninger.
Vaselin bør ikke brukes som glidemiddel ved beskyttet sex, da latex er svakt oppløselig i vaselin noe som øker sjansen for at kondomen sprekker/revner. Det er heller ikke anbefalt ved vaginal sex, da det kan øke sjansen for en gjær-infeksjon. Vaselin kan brukes ved ubeskyttet anal sex og blir brukt av menn som glidemiddel ved onani.